覽陳拾遺文集（按題下原署名曰「東川觀察判官長沙劉蛻」。）
作者：劉蛻
朝代：唐

paragraphs: 郪中好事人，家藏君十軸。
余來多暇日，借得晝夜讀。
意氣高於頭，冰霜冷人腹。
就中《大雅》篇，日日吟不足。
生遇明皇帝，君臣竟不識。
沉湮死下位，我輩更莫卜。
射洪客來說，露碑今已踣。
剜刓存滅半，勢欲入溝瀆。
寓書託宰君，請爲試摩挃。
樹之四達地，覆碑高作屋。
憤君死後名，再依泥沙辱。
世路重富貴，婉娩好眉目。
文學如君輩，安得足衣食。
不死橫路渠，爲幸已多福。
我有平生心，推殘不局促。
揖君盛年名，萬鐘何足祿。
量長復校短，鳧脛不願續。
悲君淚垂頤，雲山空蜀國。
（見《永樂大典》卷三一三四「九真」「陳」字「陽子昂」條引《潼川志》〖五函四十四冊〗。
）。